**Zápisnica**

**zo Zhromaždenia obyvateľov obce Dolný Hričov a miestnej časti Peklina**

 **konaného dňa 07. apríla 2017 o 17,00 hod.**

**v Kultúrnom dome v Dolnom Hričove**

Prítomní:

Ing. Peter Zelník, starosta obce

- podľa prezenčnej listiny

Program zasadnutia:

1. Otvorenie rokovania, potvrdenie jeho uznášaniaschopnosti a schválenie programu
2. Určenie zapisovateľa a overovateľov zápisnice
3. Príprava a realizácia Územného plánu obce (ÚPN-O) Dolný Hričov v k.ú. Dolný Hričov a k. ú. Peklina
4. Informácie zástupcu starostu, hlavného kontrolóra, poslancov a predsedov komisií
5. Diskusia
6. Návrh a schválenie uznesenia
7. Záver

Ing. Peter Zelník, starosta obce, privítal zúčastnených na zhromaždení, oboznámil ich s programom zhromaždenia a navrhol, aby bol predsedajúcim zhromaždenia. Zúčastnení obyvatelia obce nemali námietky. Keďže nikto s prítomných nemal záujem robiť zápis, ako zapisovateľku určil pracovníčku obecného úradu, Ing. Simonu Smolkovú.

Prítomných obyvateľov oslovil, či majú záujem byť overovateľmi zápisnice. Na návrh starostu obce reagovali p. 0ľga Hofericová a p. Daniela Ďuriníková, ktoré sa stali overovateľmi zápisnice.

# Ing. Peter Zelník, starosta obce, informoval, že Obecné zastupiteľstvo v Dolnom Hričove dňa 22. 09. 2006 schválilo: a) Zmenu a doplnok územného plánu sídelného útvaru Dolný Hričov, b) Návrh všeobecne záväzného nariadenia obce o záväzných častiach schválenej Zmeny a doplnku územného plánu sídelného útvaru Dolný Hričov. Zároveň obecné zastupiteľstvo uložilo: a) Obecnému úradu riadiť urbanisticko – architektonický rozvoj obce podľa týchto schválených dokumentov, b) Obecnému úradu začať prípravu územného plánu obce Dolný Hričov a Peklina.

Obecné zastupiteľstvo na zasadnutí dňa 29. 03. 2016 uznesením č. 31/2016 schválilo vypracovanie nového ÚPN obce Dolný Hričov pre obec Dolný Hričov a samostatne pre miestu časť Peklina. Obecné zastupiteľstvo na zasadnutí dňa 01. 06. 2016 uznesením č. 95/2016 uložilo osloviť Ing. Arch. Vladimíra Barčiaka v súvislosti so začatím prác na obstarávaní nového ÚPN obce Dolný Hričov a miestnej časti Peklina. Dňa 01. 06. 2016 bola uzatvorená mandátna zmluva medzi Obcou Dolný Hričov a Ing. Arch. Vladimírom Barčiakom, ktorej predmetom je vykonanie činnosti odborne spôsobilej osoby pri obstarávaní územného plánu obce Dolný Hričov podľa Zákona č. 50/1976 Zb. o územnom plánovaní a stavebnom poriadku v platnom znení, ako aj Vyhlášky Ministerstva životného prostredia Slovenskej republiky o územnoplánovacích podkladoch a územnoplánovacej dokumentácii č. 55/2001 Z. z.. Dňa 06. 12. 2016 bola uzatvorená zmluva o dielo pre vypracovanie Územného plánu obce Dolný Hričov medzi Obcou Dolný Hričov a Ing. Arch. Petrom Krajčom. Predmetom zmluvy o dielo je vypracovanie územného plánu pre katastrálne územie Dolný Hričov a katastrálne územie Peklina.

Ing. Peter Zelník, starosta obce, prenechal slovo odborne spôsobilej osobe ohľadom prípravy a realizácie Územného plánu obce Dolný Hričov, Ing. Arch. Vladimírovi Barčiakovi.

Ing. Arch. Vladimír Barčiak oboznámil prítomných obyvateľov s Územným plánom obce (ďalej len „ÚPN-O“) Dolný Hričov, ktorý je 1 z najdôležitejších dokumentov obce. ÚPN-O rieši usporiadanie celého chotára. Informoval o dotazníku, ktorý bol v decembri v roku 2016 doručený aj do každej domácnosti v obci. Všetky podklady v písomnej, grafickej, elektronickej ale aj v ústnej forme bolo možné uplatniť na Obecnom úrade v Dolnom Hričove v termíne do 15. 03. 2017. Ing. Arch. Vladimír Barčiak vyslovil nespokojnosť s počtom doručených dotazníkov. Obec v súčasnosti disponuje ÚPN-O, ktorý bol vypracovaný ešte v roku 1983 pre obce: Dolný Hričov, Hričovské Podhradie, Horný Hričov, Paština Závada a Peklina. Zameraný bol predovšetkým na obec Dolný Hričov, v ktorej mala byť sústredená plná občianska vybavenosť pre obyvateľov aj okolitých obcí. V roku 2006 bola vykonaná 1. zmena a doplnok, ktorá bola schválená. Ďalšia 2. zmena a doplnok neboli schválené a 3. zmena a doplnok týkajúce sa lokality „Beniakova“ neboli byť z dôvodu chýbajúcich dokumentov schválené, preto aj musí byť z formálnych a právnych dôvodov vyhotovený nový ÚPN-O. K lokalite „Beniakova“ sa vyjadril Ing. Arch. Vladimír Barčiak, aby sa nad ňou zamysleli aj obyvatelia obce, poslanci obecného zastupiteľstva a starosta, či sa ponechá a bude sa v nej pokračovať v novom ÚPN-O, či je vhodná výstavba za cestou 1. triedy, aj z hľadiska bezpečnosti.

Ing. Arch. Vladimír Barčiak oslovil obyvateľov otázkou, aké majú námety, podnety, požiadavky k novému ÚPN-O, čo by chceli v obci zmeniť, kde by chceli mať rekreačnú oblasť, oddychovú zónu, aké majú námety pre zlepšenie ochrany životného prostredia, ochrany prírody, kultúrnohistorických hodnôt územia, či majú námety na nové komunikácie, inžinierske siete... ÚPN-O je takým dokladom vývoja obce. Bude potrebné stanoviť nejaké regulatíva. ÚPN nie je len o rodinných domoch, bytových domoch a budovách, je aj o zeleni, ihriskách, lesoch, hluku...

Postupovať sa bude takto: prehodnotia sa zozbierané dotazníky, odpovede od inštitúcií, zhodnotí sa súčasný ÚPN-O. Následne Ing. arch. Peter Krajč, autorizovaný architekt, uskutoční rozbory, prieskum. Obec Dolný Hričov vypracuje zadanie, ktoré bude vlastne 1. krokom. Zadanie bude musieť schváliť Obecné zastupiteľstvo v Dolnom Hričove. Projektant urobí 1. návrh ÚPN – tzv. nečistopis, ktorý bude zverejnený na úradnej tabuli obce, na internetovej stránke obce a bude prístupný verejnosti na obecnom úrade na 30 dní odo dňa vyvesenia. Návrh bude zverejnený počas týchto 30 dní na pripomienkovanie. Pripomienky obyvateľov, ktoré obec neakceptuje, budú musieť byť obyvateľom adekvátne zdôvodnené. Po pripomienkach bude vyhotovený tzv. čistopis, ktorý bude podliehať schváleniu Obecným zastupiteľstvom v Dolnom Hričove. Ďalej budú niektoré zákonom stanovené časti ÚPN vyhlásené Všeobecne záväzným nariadením, napr. plochy určené na výstavbu bytových domov.

Obyvatelia obce sa zapojili do diskusie o ÚPN-O.

P. Zuzana Sobolová sa informovala, či sa v novom ÚPN-O plánuje ul. Zemianska – plánovaná ulica medzi ul. Na Imranovec a ul. Dolné Záhumnie, či bude v tejto oblasti výstavba rodinných domov. Starosta obce reagoval, že pozemky pod plánovanou ulicou sú vlastníctve fyzických osôb a záleží na nich, či budú pozemky ochotní odpredať, či už formou založenia občianskeho združenia, alebo jednotlivo. Prípojka na kanalizáciu je v lokalite pripravená. Ďalej sa p. Zuzana Sobolová informovala, aké má obec plánu s budovou Domu služieb. Či bude budova využitá na bytové jednotky alebo bude v budove na jednom mieste obecný úrad, zubná ambulancia, pošta a kaderníctvo. Starosta obce reagoval, že pozemky pod budovou ako už bolo viackrát spomenuté a riešené, nie sú v súčasnosti vysporiadané. Starostovi obce bol schválený mandát k riešeniu majetkovo – právnych záležitostí vlastníckych vzťahov. P. Zuzana Sobolová sa informovala o tom, ako sa môže dostať na železničnú stanicu, na čo starosta obce reagoval, že bude riešiť situáciu a bude sa snažiť vybudovať násypový chodník okolo p. Miroslava Krajíčka.

P. Ľudmila Randíková upozornila na zasypávanie lúk a pozemkov v jej okolí odpadom, ktorý tam vyvážajú nákladné autá. Ďalej upozornila na lipu pred jej rodinným domom, ktorú je potrebné orezať z dôvodu, že opadané listy z lipy jej upchávajú odtokový žľab na streche. Tiež upozornila, že pozemok pred predajňou COOP Jednota Dolný Hričov je v jej vlastníctve a nákladné autá tam neustále zastavujú. Vyslovila nespokojnosť zo stavu komunikácie pred jej rodinným domom, počas dažďov má zaplavený celý vchod pred vstupom do dvora a kvôli neustálemu znečisťovaniu prostredia si musela zaviesť aj mestskú vodu. Je nespokojná s neporiadkom v obci. Pripomenula starostovi obce, že na jar v roku 2016 boli vyprázdnené kvetináče pred predajňou COOP Jednota Dolný Hričov a do dnešného dňa neboli v kvetináčoch nasedené kvety, ktoré starosta obce prisľúbil, že sa zasadia. Je pohoršená z poslancov obecného zastupiteľstva, ktorí sa podľa nej nezaujímajú o situáciu v obci.

P. Oľga Hofericová je taktiež nešťastná a pohoršená zo situácie v obci, v ktorej žije 70 rokov a takýto neporiadok nikdy nezažila.

P. Zuzana Sobolová, p. Oľga Hofericová a p. Ľudmila Randíková sa informovali ohľadom odovzdania dokumentácie o stave ich rodinných domov. Starosta obce informoval, že dokumentácia bola odovzdaná Združeniu Ovčiarsko a kópia je uložená na obecnom úrade.

P. Zuzana Sobolová sa informovala, kde sa plánuje umiestniť nový cintorín. Ing. Arch. Vladimír Barčiak podotkol, že sa musí jednať o miesto, navôkol ktorého nesmie byť v rozmedzí 50 metrov od plota umiestnený rodinný dom (budova ktorá má strechu). Ďalej informoval, že cintorín by mal byť umiestnený v tichom pietnom mieste.

P. Marián Jurašík navrhol, že nový cintorín by mohol byť v mieste starého železničného priecestia.

P. Daniela Ďuriníková navrhla, aby nový cintorín bol buď v týchto miestach, ako navrhol p. Marián Jurašík, alebo smerom od predajne COOP Jednota Dolný Hričov ku ul. Na Imranovec.

P. František Bologa sa informoval, či by nemohla byť v Hornom Hričove pri spoločnosti Váhostav – Prefa Horný Hričov a logistickom sklade COOP Jednota Horný Hričov vybudovaná komunikácia pre nákladné autá, aby bola odľahčená doprava cez obec Dolný Hričov. Ing. Arch. Vladimír Barčiak informoval, že pracuje taktiež na vypracovaní ÚPN-O Horný Hričov. V ÚPN-O Horný Hričov by mohla byť riešená aj táto alternatíva pre odľahčenie dopravy v obci Dolný Hričov.

P. Ľudmila Randíková sa spýtala starostu obce, odkiaľ v súčasnosti vozia nákladné autá. Starosta obce reagoval, že z obce Bánová a z obce Lietavská Lúčka. Z uvedeného sú obyvatelia nespokojní a nechápu, prečo sú tieto vývozy realizované cez našu obec, ktorá je neustále znečisťovaná, čím sa znečisťuje životné prostredie, ako aj zdravie všetkých občanov obce.

P. Zuzana Sobolová opäť upozornila, že obec Horný Hričov si zabezpečila dopravné značenie, ktoré zakazuje ťažkým nákladným autám prejazd ich obcou. Starosta obce reagoval, že obec Horný Hričov má uvedené značenie umiestnené neoprávnene a bude musieť byť uskutočnené stretnutie starostu obce so starostom obce Horný Hričov a s dopravným úradom.

P. Peter Dobroň upozornil, že tak ako pred vypracovaním nového ÚPN-O bolo zvolané zhromaždenie obyvateľov obce, tak by to malo byť pred každým projektom. Taktiež poukázal na nezáujem obyvateľov obce. Na zhromaždenie obyvateľov ohľadom prípravy a vypracovania nového ÚPN-O prišlo iba približne 25 obyvateľov a dotazník z celkového počtu doručených dotazníkov do každej domácnosti iba približne 15 dotazníkov bolo odovzdaných na obecnom úrade. Vyslovil svoj názor a nespokojnosť, väčšina obyvateľov nemá pravdepodobne záujem o obec, chyba je teda pravdepodobne aj v obyvateľoch. Taktiež opäť poukázal na to, kto dovolil prechádzať nákladným autám smerom od hnojiska cez obec.

Ing. Peter Zelník, starosta obce, informoval, že pri projekte – Diaľnica D1 bolo územné konanie, stavebné konanie, obyvatelia mali možnosť vzniesť pripomienky.
P. Peter Dobroň poukázal na dorobenie chodníka na železničnú stanicu okolo p. Miroslava Krajíčka. Obyvateľov obce obmedzuje výstavba diaľnice, tunela, cesty sú znečistené, rodinné domy poškodené, neustále prejazdy nákladných áut cez obec... Obec by mala byť odškodnená. Zelená cesta by mohla byť využitá ako odpočinková zóna.

Ing. Peter Zelník, starosta obce, informoval obyvateľov a Ing. Arch. Vladimíra Barčiaka o stretnutí, ktoré sa konalo na obecnom úrade ešte v roku 2016 so zástupcami spoločností, ktoré sa podieľajú na výstavbe diaľnice, tunela, železničnej trate. Zástupcovia spoločností prisľúbili pre obyvateľov poškodených rodinných domov odškodnenie, taktiež aj pre obec.

P. Peter Dobroň doplnil, aby v ÚPN-O boli riešené vodné plochy – potoky, jarky, rigoly. V súčasnosti má obec priepusty pri p. Miroslavovi Krajíčkovi, za obchodom COOP Jednota Dolný Hričov, popod železničnú stanicu, pri železničnej stanici a na plánovej ul. Zemianska. Je potrebné vrátiť priekopy do pôvodného stavu, musia byť minimálne 1,5 metra hlboké. V obci sú po zimnom období, keď sa topí sneh a ľad a v období dažďov mnohé oblasti zaplavené.

P. Valachová sa informovala, kde bude plánovaná ul. Na Štvrte. Starosta obce reagoval, že na ul. Na Štvrte bolo už pridelené prvé súpisné číslo p. Michalovi Dobroňovi.

P. Zuzana Sobolová sa informovala prečo p. Darine Čanigovej bola ukončená zmluva o nájme. Starosta obce reagoval, že p. Darina Čanigová už nemala záujem pokračovať v činnosti.

P. Daniela Ďuriníková sa informovala, ako je myslené ihrisko – športový areál, voda a kanalizácia, kde budú môcť byť umiestnené nové rodinné domy, miestne komunikácie. Či nový ÚPN-O bude rozhodovať o tomto, či v ňom bude presne dané, kde môže stáť rodinný dom, kde môže byť vybudovaná miestna komunikácia, ako presne budú viesť inžinierske siete, čo sa stane ak niektorí z majiteľov nebudú s niečím súhlasiť. Ing. Arch. Vladimír Barčiak reagoval, že umiestnenie rodinných domov, nových ulíc v obci, budovanie miestnych komunikácií a ich zakreslenie v ÚPN-O sú aj vecami verejného záujmu.

Ing. Arch. Vladimír Barčiak uviedol, že meniteľné sú všetky plochy v obci – v ÚPN-O, ktoré sú zatiaľ voľné.

P. Marián Jurašík sa informoval, či by lokalita „Stanvou“ mohla byť využitá ako rekreačná oblasť. Ing. Arch. Vladimír Barčiak uviedol, že diaľnica má ochranné pásmo 100 metrov. P. Marián Jurašík ďalej uviedol, že v obci chýbajú oddychové zóny, detské ihriská, parkoviská, chodníka, v obci sú úzke cesty, Navrhol, aby cestou ku železničnej stanici popri p. Miroslavovi Krajíčkovi bola vytvorená oddychová zóna, ktorá by mohla byť prepojená zo zadnej strany so športovým areálom a s novou ul. Na Štvrte. Tiež upozornil na nedokončené chodníky pri výjazde na „slimáka“, taktiež tam chýba prechod pre chodcov. V obci by mohli byť vybudované cyklistické chodníky.

P. Daniela Ďuriníková reagovala, že Železnice Slovenskej republiky, a. s. plánujú vytvoriť cyklotrasy.

P. Štefan Hôrečný navrhol, aby nový cintorín bol umiestnený buď v miestach ul. Na Plzák, v lokalite Beniakova alebo v lokalite Stanvou. V obci sú vybudované mnohé komunikácie. Výstavba rodinných domov by už mala byť plánovaná len medzi ul. Na Imranovec a ul. Dolné Záhumnie – v súčasnom ÚPN-O ako lokalita Zemiansky lán. Výstavba rodinných domov by ešte mohla byť pod lokalitou Beniakova. Centrum obce je veľmi prehustené, málo vzdušné.

P. Daniela Ďuriníková podotkla, že obec povoľuje výstavbu rodinných domov a bytových domov a kapacita materskej školy je nízka. Navrhla, či by na pozemku školskej záhrady nemohla byť postavená jednopodlažná budova, v ktorej by bola umiestnená materská škola a školská jedáleň, kde by mohlo viac dôchodcov odoberať obed. P. Bibiána Odváhová reagovala, že podľa počtu narodených detí sa nepredpokladá, že by bolo potrebné zväčšiť kapacitu materskej školy. Taktiež upozornila, že školská jedáleň má slúžiť iba žiakom materskej a základnej školy.

Ing. Peter Zelník, starosta obce, by mal záujem využiť školskú záhradu ako oddychovú zónu so zeleňou a detským ihriskom.

P. Peter Kilian sa informoval, či sa plánuje výstavba radu rodinných domov pri p. Ľubomírovi Klimovi, pozdĺž komunikácie I/61. Tiež sa informoval, že či Hričovská ihla patrí do katastra obce Dolný Hričov. Starosta obce reagoval, že Hričovská ihla by mala patriť do katastra obce Hričovské Podhradie.

P. Marta Medzihorská navrhla, aby oddychová zóna bola vytvorená pri letisku smerom ku rieke Váh.

P. František Bologa si taktiež zdieľa myšlienku p. Mariána Jurašíka využiť zónu od cintorína smerom popri diaľnici na železničnú stanicu na výsadbu zelene, ktorá by obyvateľom obce len prospela. V obci je málo zelene. P. Peter Dobroň pripomenul, že pozemku nie sú vo vlastníctve obce. Vlastnia ich Železnice Slovenskej republiky. A ak nemajú záujem ich obci odpredať alebo dať do nájmu za symbolickú sumu, nech sa o tieto pozemky starajú. Navrhol, aby v novom ÚPN-O boli tieto pozemky vyhradené pre oddychovú zónu, výsadbu zelene.

P. Daniela Ďuriníková navrhla, že keď je plánovaná ul. Na Štvrte a na ulici je už postavený rodinný dom, či by tam mohol byť vybudovaný chodník – pešia zóna, aby sa dalo prejsť z ul. Mládeže na ul. Staničná a ďalej pokračovať po tomto chodníku smerom naspäť do obce. Problémom je však aj vysporiadavanie pozemkov v obci. Na ul. Na Štvrte je mnoho majiteľov pozemkov.

Ing. Arch. Vladimír Barčiak navrhol, či by obec nemala záujem dať stavebnú uzáveru až do vypracovania nového ÚPN-O. Stavebná uzávera môže byť najviac na 5 rokov. Modernizácie a drobné udržiavacie práce by mohli byť povolené. Územie obce Dolný Hričov je veľmi lákavé. Odporúča stavebnú uzáveru, aby sa zabránilo povoliť v obci budovanie priemyslu.

Ing. Peter Zelník, starosta obce, pripomenul lokalitu Studenec – ul. Bratislavská a lokalitu Skalka – ul. Na Skalu. V súčasnosti sú tieto oblasti v ÚPN-O definované ako poľnohospodárska pôda. V týchto miestach je plánovaná výstavba chatovej oblasti.

P. Daniela Ďuriníková sa informovala, ako sa bude v ÚPN-O definovať areál Poľnohospodárskeho družstva Agrofin.

Ing. Arch. Vladimír Barčiak tiež navrhol, že pomer rodinných domov a priemyslu môže v obci ostať tak ako je a venovať sa môžeme už len kvalite životného prostredia.

Ing. Michal Ballay informoval o finančných prostriedkoch, ktoré budú potrebné k príprave, k realizácii nového ÚPN-O. Doplnil, že obec sa bude snažiť získať finančné prostriedky cez rezort Ministerstva dopravy výstavby a regionálneho rozvoja SR v zmysle zákona č. 226/2011 Z. z. o poskytovaní dotácií na spracovanie územno – plánovacej dokumentácie obce Dolný Hričov. Taktiež pripomenul, že obec má vypracovaný Plán hospodárskeho a sociálneho rozvoja obce Dolný Hričov na roky 2015 -2021, ktorého vízie budú môcť byť použité pri spracovávaní nového ÚPN-O.

Ing. Arch. Vladimír Barčiak pripomenul, že ÚPN-O je plánovaný a vypracovávaný na 15 až 20 rokov, priebežne jedenkrát za 4 roky sa mení, ak obec požiada o zmenu, doplnok. Obec má právo žiadať finančné prostriedky najmä od tých, kvôli ktorým sa ÚPN-O musí meniť. Týmto navrhol obci, aby žiadala finančné prostriedky aj od letiska, ktoré zaberá veľkú plochu katastra obce Dolný Hričov. Tiež upozornil, že v zmysle nových zákonov, sa bude musieť prekladať posudok na Okresný úrad životného prostredia.

DISKUSIA

P. Ľudmila Randíková upozornila na auto, ktoré v obci zametá komunikáciu, že odmieta čistiť smeti, ktoré sama pozametala a sú z nákladných áut.

Ing. Peter Zelník, starosta obce, uviedol, že v stredu 12. 04. 2017 a vo štvrtok 13. 04. 2017 bude prebiehať čistenie chodník a komunikácie na ul. Osloboditeľov.

P. Oľga Mlaceková informovala o nákladných autách, ktoré vyvážajú náklad za predajňou COOP Jednota Dolný Hričov. Taktiež upozornila na nákladné autá, ktoré vyvážajú náklad za podchod za kanál. Navrhla, či keď bude COOP Jednota Dolný Hričov zväčšovať predajňu, či by nemohla aj rozšíriť komunikáciu pri predajni.

P. Oľga Hofericová je nespokojná a pohoršená zo situácie v obci. V obci už boli uhynuté ryby, nájdené boli zvyšky pozostatkov zo zabíjačky býkov, navozené kopy zhnitého ovocia, do obce sa vyváža náklad z Bánovej a Lietavskej Lúčky. Neverí, že sa to nedá dať do poriadku. Nie je spokojná s tým, že kvetináče pri predajni COOP Jednota Dolný Hričov boli vyprázdnené a neboli do nich nasadené kvety, ktoré starosta obce prisľúbil. Aj pri zdravotnom stredisku a vstupe do obce mali byť nasadené kvety. Ponúkla, že ak bude treba pomôcť pri výsadbe, s radosťou sa zapojí.

P. Zuzana Sobolová sa opýtala starostu obce, kedy bude hotový plot na Miestnej prevádzke prác a služieb v Dolnom Hričove. Starosta obce reagoval, že na plote prebiehajú práce, natierajú sa dosky na plot.

Ing. Peter Zelník, starosta obce, poďakoval zúčastneným za účasť.

V Dolnom Hričove dňa 07. 04. 2017

|  |  |  |  |
| --- | --- | --- | --- |
| **Zapisovateľ:** | Ing. Simona Smolková | ......................................... |  |
|  |  |  |  |
| **Overovatelia:** | Oľga Hofericová  | ......................................... |  |
|  |  |  |  |
|  | Daniela Ďuriníková | ......................................... |  |

 ......................................

 Ing. Peter Zelník

 starosta obce Dolný Hričov